SKRIFTLIG FORESPØRGSEL E-0076/03

af Daniel Varela Suanzes-Carpegna (PPE-DE) til Kommissionen

(23. januar 2003)

Om: Situationen i den europæiske skibsbygningsindustri og illoyal konkurrence fra Korea

Som følge af Koreas manglende opfyldelse af de forpligtelser, der var indgået over for EU i aftalen af 22. juni 2000, og da det var umuligt at opnå en forligsmæssig løsning inden den 30. september 2002, har Kommissionen set sig nødsaget til at indlede en procedure for bilæggelse af tvister ved Verdenshandelsorganisationen (WTO). Under det spanske EU-formandskab blev der vedtaget en midlertidig defensiv ordning for skibsbygningsindustrien (Forordning (EF) nr. 1177/2002(1) af 27. juni 2002) i det tidsrum, hvor tvistbilæggelsesproceduren ved WTO endnu ikke er afsluttet. Forordningen og dermed den ordning, den omfatter forbliver i kraft indtil den 31. marts 2004. Europa-Kommissionen har netop fremsat sin VI rapport om situationen inden for verdens værftsindustri, og den kan fortsat konstatere, ligesom i de fem tidligere rapporter, at der foregår illoyal konkurrence fra Koreas side, som er til alvorlig skade for den europæiske skibsbygningsindustri.

1. Mener Kommissionen, at fristen for den ovennævnte midlertidige defensive ordning er tilstrækkelig på baggrund af den mulige varighed af tvistbilæggelsesproceduren ved WTO, den fortsatte gennemførelse af illoyal konkurrence fra Koreas side og nødvendigheden af et længere tidsrum til genoprettelse af den berørte skibsindustri?

2. Er Kommissionen som følge af sin forpligtelse til regelmæssigt at føre tilsyn med situationen for de forskellige markedssegmenter (artikel 2, stk. 5, i forordning nr. 1177/2002) i øjeblikket ved at foretage en analyse eller agter den snarest at gøre det af andre markedssegmenter, der kan blive eller allerede er ramt af den vedvarende gennemførelse af illoyal konkurrence fra Korea, og som derfor ville kunne nyde godt af denne midlertidige defensive ordning eller andre tilsvarende ordninger, hvilket den giver udtryk for i sin VI rapport om verdens værftsindustri?

3. Kan Kommissionen oplyse, hvilke foranstaltninger, den direkte eller gennem Den internationale Valutafond agter at gennemføre for at sikre kontrol med og evaluering af en eventuel reel omstrukturering af de koreanske skibsværfter for at forhindre, at der på ny opstår en situation med eksklusive støtteforanstaltninger fra de koreanske myndigheders side på samme måde som i forbindelse med den nuværende praksis med illoyal konkurrence?

(1) EFT L 172 af 2.7.2002, s. 1.

Svar afgivet på Kommissionens vegne af Pascal Lamy

(21. marts 2003)

1. Den midlertidige defensive ordning er en undtagelsesforanstaltning, som skal støtte WTO's aktion over for Korea. Den er begrænset i tid og rækkevidde. Kommissionen har ved flere lejligheder forklaret, at dens rækkevidde med vilje er sat snævert, og at der kun fokuseres på de markedssegmenter, hvor det i rapporten om forordningen om handelshindringer (den såkaldte TBR-forordning)(1) igennem en rimelig periode klart er blevet påvist, at den koreanske praksis har yderst alvorlige virkninger for EF's industri. Forordningen udløber den 31. marts 2004, hvorved der er taget hensyn til den tid, der er nødvendig for afslutning af WTO-proceduren.

2. Kommissionen vil fortsat holde øje med markedet og især delmarkederne for containerskibe, produkt- og kemikalietankskibe og LNG-tankskibe. Kommissionen vil fortsat gøre sig sine overvejelser på baggrund af dette tilsyn. I betragtning af den defensive ordnings særlige karakter er det imidlertid kun muligt at yde støtte til især LNG-tankskibe, forudsat at Kommissionen på grundlag af en ny undersøgelse for året 2002 i henhold til ovennævnte forordning giver grønt lys herfor.

Med hensyn til de yderligere undersøgelser, der dækker 2002, sendte Kommissionen et TBR-spørgeskema til industrien i december 2002. På grundlag af deres svar forventer Kommissionen at kunne forelægge resultatet af denne yderligere undersøgelse senest i marts 2003.

3. Kommissionen fører nøje tilsyn med udviklingen på det internationale værftsmarked (især hvad angår de koreanske værfter) og aflægger årligt beretning for Rådet. Dette tilsyn omfatter ikke blot bevægelserne i priser og markedsandele, men også finansieringsaspekter, såsom omstruktureringer finansieret ved hjælp af statslige midler. Det skal imidlertid bemærkes, at Den Internationale Valutafond (IMF) ikke har noget mandat til at blive involveret i eventuelle koreanske værftsomstruktureringer.

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi, EFT L 349 af 31.12.1994.